કોંગ્રેસના લગભગ સાતત્યપૂર્ણ રીતે ઉપરાછાપરી પરાજયો માટે પંકાયેલા શ્રી રાહુલજીના મળતિયાઓ હવે વધુ એક (અત્યંત હાસ્યાસ્પદ) દાવ ખેલી રહ્યા છે. વંશવાદને વરેલી આ હજૂરિયા મંડળી હવે શ્રી રાહુલજીના ‘ઉદય’ માટે એવું ગતકડું ચલાવી રહ્યા છે કે તેઓ શ્રી જસ્ટીન ટુડ્રો જેવું વ્યક્તિત્વ ધરાવે છે. (અત્રે એ જણાવવું આવશ્યક ગણાશે કે શ્રી જસ્ટીન ટ્રુડો વર્ષ ૨૦૧૫થી કેનેડાના પ્રધાનમંત્રી છે) હા, એવું જરૂર કહી શકાય કે શ્રી ગાંધીનો ચહેરો કંઈક અંશે કેનેડાના પ્રધાનમંત્રી સાથે મળતો આવે છે, બસ એટલું જ સામ્ય છે ! બાકી કાર્યપદ્ધતિ કે વૈચારિક ક્ષમતાની દૃષ્ટિએ તો બંને ઉત્તર-દક્ષિણ જેવા વિરુદ્ધ ધ્રુવો છે. અહીં સ્પષ્ટતા કરવાની ક્યાં કંઈ આવશ્યકતા છે ? વર્ષ ૨૦૧૪ પછી કોંગ્રેસને મળી રહેલા સતત પરાજયોને કારણે હવે તો તેના સાથી પક્ષો તો શું પક્ષના નેતાઓ પણ ચૂંટણી સમયે તેમને દૂર રાખવા કટિબદ્ધ હોય છે. આ પરાજયને કારણે તેમના સાથી પક્ષોના અને કોંગ્રેસના નેતાઓ પણ તેમને ભારરૂપ ગણવા માંડ્યા છે. વંશીય રાજકારણને આગળ ધપાવનારા શ્રી રાહુલજી યુવા મતદારોને કેટલા આકર્ષી શકે છે તે પ્રશ્ર્નનો ઉત્તર પણ સાવ સરળ અને સ્વયં સ્પષ્ટ છે. હજુ પણ જો શ્રી રાહુલજી ભારતના યુવા મતદારોના માનસને પારખવામાં નિષ્ફળ જશે તો વર્ષ ૨૦૧૯ની ચૂંટણીઓમાં તેઓ કોંગ્રેસી સલ્તનતના બહાદુરશાહ ઝફર પુરવાર થશે તેમાં લેશમાત્ર શંકા નથી.